# ประธานาธิบดีสาธารณรัฐประชาชนจีน

| ประธานาธิบดี สาธารณรัฐประชาชนจีน |
| --- |
| 中华人民共和国主席 |
| ธงชาติ |
| **ผู้ดำรงตำแหน่งคนปัจจุบัน สี จิ้นผิง** ตั้งแต่ 14 มีนาคม ค.ศ. 2013 |
| สำนักประธานาธิบดี สาธารณรัฐประชาชนจีน |
| การเรียกขาน | * ท่านประธานาธิบดี (主席) (ไม่เป็นทางการ)
* ฯพณฯ (阁下) (การทูต)
 |
| รายงานต่อ | คณะกรรมาธิการสามัญประจำสภาประชาชนแห่งชาติ |
| จวน | จงหนานไห่ |
| ที่ว่าการ | ปักกิ่ง |
| ผู้เสนอชื่อ | คณะผู้บริหารสูงสุดประจำสภาประชาชนแห่งชาติ |
| ผู้แต่งตั้ง | สภาประชาชนแห่งชาติ |
| วาระ | 5 ปีต่ออายุได้ไม่จำกัด |
| ตราสารจัดตั้ง | รัฐธรรมนูญจีน (1982) |
| ตำแหน่งก่อนหน้า | ประธานรัฐบาลประชาชนกลาง (1949–1954) |
| สถาปนา | 1 มกราคม 1912 (1912-01-01) (สมัยสาธารณรัฐ) 27 กันยายน 1954 (1954-09-27) (รูปแบบปัจจุบัน) |
| คนแรก | ซุน ยัตเซ็น (สมัยสาธารณรัฐ) เหมา เจ๋อตง (รูปแบบปัจจุบัน) |
| ยกเลิก | 1975–1982 |
| รอง | รองประธานาธิบดี |
| เงินตอบแทน | ประมาณ CN¥136,620 ต่อปี (2015) (USD18,721) |

| ประธานาธิบดี สาธารณรัฐประชาชนจีน |
| --- |
|  |
| จีนตัวย่อ | 中华人民共和国主席 |
| จีนตัวเต็ม | 中華人民共和國主席 |
|

| การถอดเสียง |
| --- |

 |
| ชื่ออื่น |
| จีนตัวย่อ | （中国）国家主席 |
| จีนตัวเต็ม | （中國）國家主席 |
|

| การถอดเสียง |
| --- |

 |
|  |

**ประธานาธิบดีจีน** มีชื่ออย่างเป็นทางการว่า **ประธานาธิบดีสาธารณรัฐประชาชนจีน** คือผู้แทนรัฐ ของสาธารณรัฐประชาชนจีน โดยลำพังแล้ว ตำแหน่งนี้เป็นเพียงตำแหน่งทางพิธีการและไม่มีอำนาจแท้จริงในระบบการเมืองของจีน แม้ตำแหน่งนี้จะมีลักษณะหลายประการเหมือนประมุขแห่งรัฐ แต่รัฐธรรมนูญของจีนไม่ได้นิยามว่าเป็นเช่นนั้น เมื่อตำแหน่งประธานาธิบดีจีนถูกฟื้นฟูขึ้นใน ค.ศ. 1982 ตำแหน่งนี้อยู่ในอันดับที่สามถึงห้าของตำแหน่งที่มีอำนาจสูงสุด อย่างไรก็ตาม ตั้งแต่ ค.ศ. 1993 ตำแหน่งนี้ถูกดำรงโดยเลขาธิการใหญ่พรรคคอมมิวนิสต์จีนและประธานคณะกรรมาธิการการทหารกลาง ซึ่งเป็นผู้มีอำนาจสูงสุดของจีน

ตำแหน่งประธานาธิบดีเป็นส่วนหนึ่งของระบบสภาประชาชน ตั้งอยู่บนหลักการของอำนาจรวมศูนย์โดยที่สภาประชาชนแห่งชาติทำหน้าที่เป็นเพียงสาขาเดียวของรัฐบาลและเป็นองค์กรสูงสุดแห่งอำนาจรัฐ ตำแหน่งประธานาธิบดีเป็นองค์กรของรัฐภายใต้สภาประชาชนแห่งชาติและเทียบเท่ากับ ยกตัวอย่างเช่น คณะมนตรีรัฐกิจและคณะกรรมการกำกับดูแลแห่งชาติ มากกว่าจะเป็นตำแหน่งทางการเมือง ต่างจากนายกรัฐมนตรี เมื่อรวมกับคณะกรรมาธิการสามัญประจำสภาประชาชนแห่งชาติแล้ว ตำแหน่งประธานาธิบดีจะทำหน้าที่บางอย่างที่ประมุขแห่งรัฐในประเทศส่วนใหญ่ปฏิบัติ ประธานาธิบดีสามารถดำเนินกิจการของรัฐได้โดยความยินยอมของคณะกรรมาธิการสามัญสภาประชาชนแห่งชาติ แม้ตำแหน่งประธานาธิบดีจะไม่ได้เป็นองค์กรที่มีอำนาจในตัวเองมากนัก แต่ตั้งแต่วันที่ 27 มีนาคม ค.ศ. 1993 ประธานาธิบดีได้ดำรงตำแหน่งเลขาธิการใหญ่คณะกรรมการกลางพรรคคอมมิวนิสต์จีน (CCP) และประธานคณะกรรมาธิการการทหารกลาง (CMC) ควบคู่กันไป ทำให้ผู้ดำรงตำแหน่งเป็นผู้นำสูงสุดและผู้บัญชาการทหารสูงสุดของจีน

ผู้แทนรัฐคนแรกของจีนย้อนกลับไปในสมัยสาธารณรัฐ เมื่อตำแหน่งนี้ถูกดำรงโดยซุน ยัตเซ็นหลังการก่อตั้งสาธารณรัฐเมื่อ 1 มกราคม ค.ศ. 1912 ตำแหน่งประธานาธิบดีในรูปแบบปัจจุบันคือประธานรัฐบาลประชาชนกลางสาธารณรัฐประชาชนจีน ซึ่งสถาปนาขึ้นเมื่อ 1 ตุลาคม ค.ศ. 1949 โดยมติของสภาที่ปรึกษาการเมืองของประชาชนจีน ตำแหน่งนี้ถูกแทนที่ในรัฐธรรมนูญ ค.ศ. 1954 ด้วยตำแหน่งประธานรัฐ ซึ่งสืบทอดโดยเหมา เจ๋อตงและหลิว เช่าฉี หลิวตกต่ำทางการเมืองในช่วงการปฏิวัติวัฒนธรรม หลังจากนั้นตำแหน่งประธานาธิบดีก็ว่างลง ตำแหน่งประธานถูกยกเลิกภายใต้รัฐธรรมนูญ ค.ศ. 1975 และหน้าที่ของผู้แทนรัฐถูกมอบให้แก่ประธานคณะกรรมาธิการสามัญประจำสภาประชาชนแห่งชาติ ตำแหน่งนี้ได้รับการฟื้นฟูในรัฐธรรมนูญ ค.ศ. 1982 แต่มีอำนาจลดลงและมีข้อกำหนดว่าประธานาธิบดีไม่สามารถดำรงตำแหน่งเกินสองวาระติดต่อกัน ข้อจำกัดวาระถูกยกเลิกใน ค.ศ. ค.ศ. 2018 ตั้งแต่ ค.ศ. 1982 การแปลชื่อตำแหน่งอย่างเป็นทางการเป็นภาษาอังกฤษคือ "president" แม้ชื่อภาษาจีนจะยังคงไม่เปลี่ยนแปลง

## ประวัติศาสตร์

### การสถาปนาใน ค.ศ. 1954

ตำแหน่งประธานรัฐ (หรือที่ในภาษาอังกฤษเคยแปลว่า "state chairman") สถาปนาขึ้นเป็นครั้งแรกภายใต้รัฐธรรมนูญ ค.ศ. 1954 แม้อำนาจเชิงพิธีการของตำแหน่งนี้จะใกล้เคียงกับที่ระบุไว้ในรัฐธรรมนูญฉบับปัจจุบัน แต่อำนาจของตำแหน่งใน ค.ศ. 1954 ต่างจากตำแหน่งในปัจจุบันอยู่สองด้าน ได้แก่ ด้านการทหารและด้านการปกครอง อำนาจทางทหารของประธานรัฐถูกกำหนดไว้ในรัฐธรรมนูญ ค.ศ. 1954 ดังนี้: "ประธานสาธารณรัฐประชาชนจีนบัญชาการกองทัพของรัฐ และเป็นประธานสภากลาโหม (จีน: 国防委员会)" สภากลาโหมเป็นสิ่งที่เกิดขึ้นเฉพาะในรัฐธรรมนูญ ค.ศ. 1954 และได้รับมอบหมายให้เป็นหน่วยงานบัญชาการพลเรือนสำหรับกองทัพปลดปล่อยประชาชน สภานี้ถูกยุบเลิกภายใต้รัฐธรรมนูญ ค.ศ. 1975

อำนาจทางการปกครองของประธานรัฐในรัฐธรรมนูญปี 1954 ระบุไว้ดังนี้: "ประธานสาธารณรัฐประชาชนจีน เมื่อจำเป็น ให้เรียกประชุมสภาสูงสุดแห่งรัฐ (จีน: 最高国务会议) และทำหน้าที่เป็นประธาน" สมาชิกของสภาสูงสุดแห่งรัฐประกอบด้วยเจ้าหน้าที่หลักของรัฐ และความเห็นของสภาจะต้องนำเสนอต่อองค์กรหลักของรัฐและรัฐบาล รวมถึงสภาประชาชนแห่งชาติ สภาแห่งรัฐ (คณะมนตรีรัฐกิจ) และสภากลาโหม สภาสูงสุดแห่งรัฐยังเป็นเอกลักษณ์เฉพาะของรัฐธรรมนูญ ค.ศ. 1954 โดยถูกยุบเลิกภายใต้รัฐธรรมนูญ ค.ศ. 1975 และรัฐธรรมนูญฉบับต่อ ๆ มาก็ไม่มีองค์กรที่คล้ายกันนี้รวมอยู่ด้วย

### ความเป็นมาถึง ค.ศ. 1974

เหมา เจ๋อตง ประธานพรรคคอมมิวนิสต์จีน เป็นคนแรกที่ดำรงตำแหน่งประธานรัฐ เขาได้รับเลือกในการประชุมสภาประชาชนแห่งชาติชุดแรกใน ค.ศ. 1954 ในการประชุมสภาประชาชนแห่งชาติชุดที่ 2 ใน ค.ศ. 1959 เหมาได้รับการสืบทอดตำแหน่งโดยหลิว เช่าฉี รองประธานพรรคคอมมิวนิสต์จีนอันดับหนึ่ง หลิวได้รับเลือกให้เป็นประธานรัฐอีกครั้งในการประชุมสภาประชาชนแห่งชาติชุดที่ 3 ในเดือนมกราคม ค.ศ. 1965 อย่างไรก็ตาม ใน ค.ศ. 1966 เหมาริเริ่มการปฏิวัติวัฒนธรรมและภายในเดือนสิงหาคม ค.ศ. 1966 เหมาและผู้สนับสนุนก็ประสบความสำเร็จในการปลดหลิวออกจากตำแหน่งรองประธานพรรค ไม่กี่เดือนต่อมา หลิวถูกกักบริเวณในบ้าน และหลังการต่อสู้แย่งชิงอำนาจที่ยืดเยื้อ การประชุมเต็มคณะครั้งที่ 12 ของสภาพรรคคอมมิวนิสต์ชุดที่ 8 ได้ปลดหลิวจากตำแหน่งทั้งในและนอกพรรคทั้งหมดในวันที่ 31 ตุลาคม ค.ศ. 1968 รวมถึงตำแหน่งประธานรัฐด้วย นี่เป็นการละเมิดรัฐธรรมนูญ ซึ่งกำหนดให้ต้องมีการลงคะแนนเสียงโดยสภาประชาชนแห่งชาติเพื่อถอดถอนประธานรัฐ หลังการปลดหลิวใน ค.ศ. 1968 ตำแหน่งประธานรัฐก็ว่างลง อย่างไรก็ตาม ตั้งแต่ ค.ศ. 1972 ถึง 1975 สื่อของรัฐอ้างถึงรองประธานตง ปี้อู่ ว่าเป็น "รักษาการประธานารัฐ"

### การยกเลิกตำแหน่งใน ค.ศ. 1975

เมื่อการประชุมสภาประชาชนแห่งชาติชุดที่ 4 จัดขึ้นใน ค.ศ. 1975 การกระทำหลักคือการประกาศใช้รัฐธรรมนูญฉบับใหม่ซึ่ง ยกเลิกตำแหน่งประธานรัฐและเน้นย้ำถึงความเป็นผู้นำของพรรคคอมมิวนิสต์เหนือรัฐ รวมถึงบทบัญญัติที่ทำให้ประธานพรรคคอมมิวนิสต์จีนเป็นผู้บัญชาการทหารสูงสุดของกองทัพปลดปล่อยประชาชน (PLA) ควบคู่ไปกับการดำรงตำแหน่งประธานคณะกรรมาธิการการทหารกลางของพรรค ขณะที่หน้าที่ของผู้แทนรัฐถูกโอนไปยังประธานคณะกรรมาธิการสามัญประจำสภาประชาชนแห่งชาติ การประชุมสภาประชาชนแห่งชาติชุดที่ 5 ถูกจัดขึ้นก่อนกำหนดสองปี คือใน ค.ศ. 1978 และมีการประกาศใช้รัฐธรรมนูญฉบับที่สาม ซึ่งยังคงไม่มีตำแหน่งประธานรัฐ แต่ให้ความสำคัญมากขึ้นกับบทบาททางพิธีการที่ประธานคณะกรรมาธิการสามัญประจำสภาประชาชนแห่งชาติทำหน้าที่เป็นผู้แทนรัฐ

### การฟื้นฟูใน ค.ศ. 1982

เมื่อมีการตกลงแก้ไขเพิ่มเติมรัฐธรรมนูญอีกครั้งใน ค.ศ. 1980 คำถามที่ว่าจะฟื้นฟูตำแหน่งประธานาธิบดีหรือไม่ก็เกิดขึ้นมา การวิจัยแสดงให้เห็นว่าการมีประธานคณะกรรมาธิการสามัญประจำสภาประชาชนแห่งชาติ (NPCSC) เป็นผู้แทนของประเทศนั้นทำให้เกิดปัญหา เนื่องจากตำแหน่งนี้เทียบเท่ากับประธานรัฐสภาในประเทศอื่น เติ้ง เสี่ยวผิงเห็นด้วยกับการฟื้นตำแหน่งประธานาธิบดี แต่ไม่มีอำนาจในกิจการของรัฐบาลที่เฉพาะเจาะจง โดยกล่าวว่า "ยังคงจำเป็นต้องมีประธานาธิบดี การมีประธานาธิบดีเพื่อเป็นตัวแทนของประเทศนั้นดีกว่า แต่อำนาจของประธานาธิบดีสามารถกำหนดในลักษณะที่เป็นนามธรรมมากขึ้นได้ เขาไม่ควรรับผิดชอบงานที่เฉพาะเจาะจงหรือแทรกแซงในกิจการของรัฐบาลที่เฉพาะเจาะจง

ตำแหน่งนี้ได้รับการสถาปนาขึ้นใหม่ในรัฐธรรมนูญฉบับที่สี่ ซึ่งได้รับการรับรองโดยการประชุมสภาประชาชนแห่งชาติชุดที่ 5 สมัยที่ 5 ใน ค.ศ. 1982 ในรัฐธรรมนูญ ค.ศ. 1982 พรรคเป็นผู้พัฒนานโยบายขณะที่รัฐเป็นผู้ดำเนินการ และประธานาธิบดีถูกมองว่าเป็นบุคคลในเชิงพิธีการและเป็นผู้ปฏิบัติหน้าที่แทนที่มีบทบาทคล้ายกับประธานาธิบดีที่เป็นประมุขแห่งรัฐในสาธารณรัฐระบบรัฐสภา อำนาจรัฐแท้จริงอยู่ที่เลขาธิการใหญ่พรรคคอมมิวนิสต์ นายกรัฐมนตรี และประธานคณะกรรมาธิการการทหารกลาง ในความพยายามป้องกันไม่ให้ผู้นำคนใดขึ้นมามีอำนาจเหนือพรรคดังเช่นที่เหมาเคยทำ ตำแหน่งทั้งสี่นี้จึงถูกกำหนดให้ดำรงโดยบุคคลที่แยกกัน ประธานาธิบดีจึงมีหน้าที่ในเชิงพิธีการ เช่น การต้อนรับอาคันตุกะจากต่างประเทศและการลงนามแต่งตั้งเจ้าหน้าที่สถานทูตและไม่ได้เข้าแทรกแซงกิจการของคณะมนตรีรัฐกิจหรือพรรค รัฐธรรมนูญยังกำหนดวาระการดำรงตำแหน่ง โดยระบุว่าประธานาธิบดีและรองประธานาธิบดีไม่สามารถดำรงตำแหน่งได้เกินสองวาระติดต่อกัน

ในทศวรรษ 1980 ตำแหน่งนายกรัฐมนตรี ประธานาธิบดี และเลขาธิการใหญ่พรรคคอมมิวนิสต์จีนนั้นถูกถือครองโดยบุคคลที่แตกต่างกัน อย่างไรก็ตาม ในความเป็นจริงแล้ว อำนาจทางการเมืองนั้นรวมศูนย์อยู่ที่เติ้ง เสี่ยวผิง ผู้นำสูงสุดโดยพฤตินัย ผู้ซึ่งควบคุมพรรค รัฐบาล และกองทัพจาก "เบื้องหลัง" โดยที่ไม่ได้ดำรงตำแหน่งใด ๆ ในสามตำแหน่งนั้นเลย ถึงกระนั้น ประธานาธิบดีหลี่ เซียนเนี่ยน (ดำรงตำแหน่ง 1983–1988) และหยาง ช่างคุน (ดำรงตำแหน่ง 1988–1993) ก็ไม่ได้เป็นเพียงหุ่นเชิด แต่กลับเป็นผู้เล่นที่มีบทบาทสำคัญในหมู่ผู้นำระดับสูงสุด พวกเขาได้รับอำนาจส่วนใหญ่มาจากการเป็นหนึ่งในแปดผู้อาวุโส มากกว่าจะมาจากตำแหน่งประธานาธิบดีเอง

ในทศวรรษ 1990 การทดลองแยกตำแหน่งพรรคกับตำแหน่งรัฐ ซึ่งนำไปสู่ความขัดแย้งระหว่างเติ้ง เสี่ยวผิงและจ้าว จื่อหยางในช่วงการประท้วงที่จัตุรัสเทียนอันเหมิน ค.ศ. 1989 ได้สิ้นสุดลง ใน ค.ศ. 1993 เจียง เจ๋อหมิน ผู้ซึ่งดำรงตำแหน่งเลขาธิการใหญ่พรรคคอมมิวนิสต์จีนและประธานคณะกรรมาธิการการทหารกลางมาตั้งแต่ ค.ศ. 1989 เข้ารับตำแหน่งประธานาธิบดีด้วยเช่นกัน กลายเป็นผู้นำสูงสุดของทั้งพรรคและรัฐที่ไม่มีข้อโต้แย้ง เจียงลงจากตำแหน่งประธานาธิบดีใน ค.ศ. 2003 โดยส่งมอบตำแหน่งให้กับหู จิ่นเทา รองประธานาธิบดี ณ ขณะนั้น ถือเป็นรองประธานาธิบดีคนแรกที่เข้ารับตำแหน่งนี้ หูได้เป็นเลขาธิการใหญ่พรรคไปแล้วใน ค.ศ. 2002 ในทางกลับกัน หูสละตำแหน่งทั้งสองให้กับสี จิ้นผิงใน ค.ศ. 2012 และ 2013 ซึ่งก็เคยดำรงตำแหน่งรองประธานาธิบดีภายใต้หูมาก่อน

วันที่ 11 มีนาคม ค.ศ. 2018 ในการประชุมสภาประชาชนแห่งชาติชุดที่ 13 สมัยที่ 1 มีมติ 2,958 เสียงเห็นชอบ 2 เสียงคัดค้าน และ 3 เสียงงดออกเสียง ผ่านการแก้ไขเพิ่มเติมรัฐธรรมนูญที่ยกเลิกข้อจำกัดวาระการดำรงตำแหน่งสำหรับประธานาธิบดีและรองประธานาธิบดีที่เคยมีมาก่อน สีอธิบายการตัดสินใจนี้ว่าเป็นความจำเป็นในการปรับตำแหน่งประธานาธิบดีให้สอดคล้องกับตำแหน่งที่มีอำนาจมากกว่าของเขาคือเลขาธิการใหญ่พรรคและประธานคณะกรรมาธิการการทหารกลาง ซึ่งไม่มีการจำกัดวาระ

## การเลือก

### คุณสมบัติ

มาตรา 79 ของรัฐธรรมนูญกำหนดคุณสมบัติสามประการสำหรับการได้รับเลือกตั้งเป็นประธานาธิบดี ในการดำรงตำแหน่งประธานาธิบดี บุคคลนั้นจะต้อง:

* เป็นพลเมืองจีน;
* มีสิทธิ์เลือกตั้งและมีสิทธิ์ลงสมัครรับเลือกตั้ง;
* มีอายุอย่างน้อย 45 ปี

### การเลือกตั้ง

ตามกฎหมายประกอบรัฐธรรมนูญว่าด้วยสภาประชาชนแห่งชาติ (NPC) องค์กรสูงสุดแห่งอำนาจรัฐตามรัฐธรรมนูญของจีน ประธานาธิบดีได้รับการเสนอชื่อโดยคณะผู้บริหารสูงสุดประจำสภาประชาชนแห่งชาติ (NPC Presidium) องค์กรบริหารของสภาฯ อย่างไรก็ตาม การเสนอชื่อนี้เป็นการดำเนินการโดยพรรคคอมมิวนิสต์จีนอย่างมีประสิทธิภาพ โดยการตัดสินใจจะเกิดขึ้นในหมู่ผู้นำพรรค แม้ในทางทฤษฎีคณะผู้บริหารสูงสุดสามารถเสนอชื่อผู้สมัครประธานาธิบดีได้หลายคน ทำให้การเลือกตั้งมีการแข่งขัน แต่ก็มีการเสนอชื่อผู้สมัครเพียงคนเดียวสำหรับตำแหน่งนี้มาโดยตลอด

หลังการเสนอชื่อ ประธานาธิบดีจะได้รับเลือกโดยสภาประชาชนแห่งชาติ ซึ่งยังมีอำนาจถอดถอนประธานาธิบดีและเจ้าหน้าที่รัฐอื่น ๆ ออกจากตำแหน่งได้ การเลือกตั้งและการถอดถอนจะตัดสินด้วยคะแนนเสียงข้างมาก ระยะเวลาการดำรงตำแหน่งของประธานาธิบดีเท่ากับวาระของสภาประชาชนแห่งชาติ ซึ่งก็คือ 5 ปี ตั้งแต่ ค.ศ. 2018 ประธานาธิบดีต้องกล่าวคำสัตย์ปฏิญาณตามรัฐธรรมนูญก่อนเข้ารับตำแหน่ง

| ลำดับ | ปี (ค.ศ.) | คณะผู้เลือกตั้ง | จำนวนที่นั่งทั้งหมด | ประธานาธิบดีที่ได้รับเลือก | ผู้ลงคะแนนเสียง | เห็นด้วย | ไม่เห็นด้วย | งดออกเสียง | ผลลัพธ์ |
| --- | --- | --- | --- | --- | --- | --- | --- | --- | --- |
| 1 | 1954 | สภาประชาชนแห่งชาติ ชุดที่ 1 | 1226 | เหมา เจ๋อตง | 1210 | 1210 | 0 | 0 | ได้รับเลือก |
| 2 | 1959 | สภาประชาชนแห่งชาติ ชุดที่ 2 | 1235 | หลิว เช่าฉี |  |  |  |  | ได้รับเลือก |
| 1964 | สภาประชาชนแห่งชาติ ชุดที่ 3 | 3040 |  |  |  |  | ได้รับเลือก |
| N/A | 1975 | สภาประชาชนแห่งชาติ ชุดที่ 4 | 2864 | ตำแหน่งประธานาธิบดีว่าง |
| 1978 | สภาประชาชนแห่งชาติ ชุดที่ 5 | 3497 | ตำแหน่งประธานาธิบดีถูกยกเลิก |
| 3 | 1983 | สภาประชาชนแห่งชาติ ชุดที่ 6 | 2978 | หลี่ เซียนเนี่ยน |  |  |  |  | ได้รับเลือก |
| 4 | 1988 | สภาประชาชนแห่งชาติ ชุดที่ 7 | 2970 | หยาง ช่างคุน | 2970 | 2812 | 124 | 34 | ได้รับเลือก |
| 5 | 1993 | สภาประชาชนแห่งชาติ ชุดที่ 8 | 2977 | เจียง เจ๋อหมิน | 2918 | 2858 | 35 | 25 | ได้รับเลือก |
| 1998 | สภาประชาชนแห่งชาติ ชุดที่ 9 | 2983 | 2947 | 2882 | 36 | 29 | ได้รับเลือก |
| 6 | 2003 | สภาประชาชนแห่งชาติ ชุดที่ 10 | 2985 | หู จิ่นเทา | 2944 | 2937 | 4 | 3 | ได้รับเลือก |
| 2008 | สภาประชาชนแห่งชาติ ชุดที่ 11 | 2987 | 2964 | 2956 | 3 | 5 | ได้รับเลือก |
| 7 | 2013 | สภาประชาชนแห่งชาติ ชุดที่ 12 | 2987 | สี จิ้นผิง | 2956 | 2952 | 1 | 3 | ได้รับเลือก |
| 2018 | สภาประชาชนแห่งชาติ ชุดที่ 13 | 2980 | 2970 | 2970 | 0 | 0 | ได้รับเลือก |
| 2023 | สภาประชาชนแห่งชาติ ชุดที่ 14 | 2977 | 2952 | 2952 | 0 | 0 | ได้รับเลือก |

## อำนาจและหน้าที่

ประธานาธิบดีทำหน้าที่เป็นผู้แทนรัฐจีนทั้งภายในและนอกประเทศ ตามรัฐธรรมนูญแล้ว ตำแหน่งประธานาธิบดีไม่ใช่ตำแหน่งส่วนบุคคลแต่เป็นองค์กรของรัฐที่ทำหน้าที่เป็นตัวแทนของสาธารณรัฐประชาชนจีนในกิจกรรมของรัฐ แต่มีเพียงบุคคลเดียวเท่านั้นที่ดำรงตำแหน่งประธานาธิบดี

ภายใต้รัฐธรรมนูญฉบับปัจจุบัน ซึ่งประกาศใช้ใน ค.ศ. 1982 และมีการแก้ไขเพิ่มเติมเล็กน้อยในเวลาต่อมา ประธานาธิบดีมีอำนาจประกาศใช้กฎหมาย, คัดเลือกและถอดถอนนายกรัฐมนตรี (หัวหน้ารัฐบาล), รองนายกรัฐมนตรี, มนตรีแห่งรัฐ ตลอดจนรัฐมนตรีประจำคณะมนตรีรัฐกิจ, ให้อภัยโทษของประธานาธิบดี, ประกาศสถานการณ์ฉุกเฉิน, ออกคำสั่งระดมพลครั้งใหญ่, และให้เครื่องอิสริยาภรณ์ของรัฐ นอกจากนี้ ประธานาธิบดียังแต่งตั้งและถอดถอนเอกอัครราชทูตประจำต่างประเทศและลงนามและยกเลิกสนธิสัญญากับหน่วยงานต่างประเทศ ตามรัฐธรรมนูญ อำนาจทั้งหมดเหล่านี้ต้องได้รับอนุมัติหรือการยืนยันจากสภาประชาชนแห่งชาติ (NPC) ซึ่งเป็นองค์กรที่ตำแหน่งประธานาธิบดีอยู่ภายใต้กำกับดูแล

ประธานาธิบดียังเป็นผู้แทนสาธารณรัฐประชาชนในการเยือนต่างประเทศอย่างเป็นทางการ ภายใต้รัฐธรรมนูญ วลี "การเยือนต่างประเทศอย่างเป็นทางการ" เป็นอำนาจเดียวของประธานาธิบดีที่ไม่ได้กำหนดให้มีการตรวจสอบจากสภาประชาชนแห่งชาติในรูปแบบใด ๆ เนื่องจากอำนาจส่วนใหญ่ของประธานาธิบดีขึ้นอยู่กับการให้สัตยาบันของสภาประชาชนแห่งชาติ ประธานาธิบดีจึงเป็นเพียงตำแหน่งเชิงสัญลักษณ์ที่ไม่มีอำนาจโดยตรงในการบริหารรัฐการแผ่นดิน ด้วยเหตุนี้ จึงถูกมองว่าเป็นสถาบันเชิงสัญลักษณ์ของรัฐเป็นหลักมากกว่าจะเป็นตำแหน่งที่มีอำนาจบริหารแท้จริง

ตามทฤษฎีแล้ว ประธานาธิบดีมีดุลยพินิจในการเลือกนายกรัฐมนตรีได้ แม้ในทางปฏิบัติ นายกรัฐมนตรีมักถูกคัดเลือกผ่านการหารือระดับสูงของพรรคคอมมิวนิสต์จีนในอดีต เมื่อมีการเสนอชื่อนายกรัฐมนตรีแล้ว สภาประชาชนแห่งชาติจะจัดประชุมเพื่อยืนยันการเสนอชื่อ แต่เนื่องจากมีชื่อเดียวในบัตรลงคะแนน จึงสามารถอนุมัติหรือปฏิเสธได้เท่านั้น จนถึงปัจจุบัน สภาประชาชนแห่งชาติไม่เคยปฏิเสธการเสนอชื่อบุคคลเลย เนื่องจากนายกรัฐมนตรีซึ่งเป็นหัวหน้ารัฐบาลในจีน เป็นตำแหน่งทางการเมืองที่สำคัญที่สุดในรัฐบาลจีน อำนาจเสนอชื่อ ภายใต้สถานการณ์บางอย่าง อาจทำให้ประธานาธิบดีมีอิทธิพลทางการเมืองอย่างแท้จริง

ผู้อำนวยการสำนักประธานาธิบดีจีนคนปัจจุบันคือหาน ฉือมิ่ง

## อันดับทางการเมือง

ตำแหน่งประธานาธิบดีเป็นเจ้าหน้าที่อันดับสองของระบบการเมืองจีนรองจากเลขาธิการใหญ่พรรคคอมมิวนิสต์จีนตั้งแต่ ค.ศ. 1989 การจัดอันดับทางการเมืองของตำแหน่งประธานาธิบดีมีการเปลี่ยนแปลงตลอดหลายทศวรรษ โดยได้รับอิทธิพลจากผู้ดำรงตำแหน่งในขณะนั้น ประธานาธิบดีคนที่ 2 หลิว เช่าฉี ยังเป็นรองประธานอันดับหนึ่งของพรรคคอมมิวนิสต์จีน และอยู่ในอันดับสองของพรรคคอมมิวนิสต์จีน รองจากประธาน เหมา เจ๋อตง ประธานาธิบดีหลี่ เซียนเนี่ยนยังเป็นสมาชิกอันดับที่ 5 ของคณะกรรมาธิการสามัญประจำกรมการเมืองพรรคคอมมิวนิสต์จีน รองจากเลขาธิการใหญ่พรรคคอมมิวนิสต์จีนและนายกรัฐมนตรีจีน ประธานาธิบดีหยาง ช่างคุนไม่ได้เป็นสมาชิกของคณะกรรมาธิการสามัญประจำกรมการเมืองพรรคคอมมิวนิสต์จีน แต่เขาอยู่ในอันดับสามรองจากเลขาธิการใหญ่พรรคคอมมิวนิสต์จีน จ้าว จื่อหยาง/เจียง เจ๋อหมิน และประธานคณะกรรมาธิการการทหารกลาง เติ้ง เสี่ยวผิง นับตั้งแตาเจียง เจ๋อหมินเข้ารับตำแหน่งใน ค.ศ. 1993 ประธานาธิบดีก็ดำรงตำแหน่งเลขาธิการใหญ่พรรคคอมมิวนิสต์จีนด้วย ซึ่งอยู่ในอันดับหนึ่งของพรรคและรัฐ

## ชื่อตำแหน่ง

ชื่อตำแหน่ง (จีน: 国家主席; พินอิน: *Guójiā Zhǔxí*) ซึ่งแปลตรงตัวว่า "ประธานรัฐ" ไม่ได้มีการเปลี่ยนแปลงในข้อความภาษาจีน แต่มีการนำการแปลภาษาอังกฤษใหม่ที่ว่า "ประธานาธิบดีสาธารณรัฐประชาชนจีน" (President of the People's Republic of China) มาใช้ตั้งแต่ ค.ศ. 1982 แทนที่คำว่า "ประธานสาธารณรัฐประชาชนจีน" (Chairman of the People's Republic of China)

## การสืบทอดตำแหน่ง

มาตรา 84 ของรัฐธรรมนูญจีนระบุไว้ว่าหากตำแหน่งประธานาธิบดีว่างลง รองประธานาธิบดีจะเข้ารับตำแหน่งต่อทันที แต่หากทั้งสองตำแหน่งว่างลง ประธานคณะกรรมาธิการสามัญประจำสภาประชาชนแห่งชาติจะทำหน้าที่รักษาการประธานาธิบดีจนกว่าสภาประชาชนแห่งชาติจะสามารถเลือกประธานาธิบดีและรองประธานาธิบดีคนใหม่ได้

### ลำดับการสืบทอดตำแหน่งปัจจุบัน

| ลำดับ | ตำแหน่ง | ผู้ดำรงตำแหน่ง | พรรค |
| --- | --- | --- | --- |
| 1 | รองประธานาธิบดีสาธารณรัฐประชาชนจีน | หาน เจิ้ง | คอมมิวนิสต์ |
| 2 | ประธานคณะกรรมาธิการสามัญประจำสภาประชาชนแห่งชาติ | จ้าว เล่อจี้ | คอมมิวนิสต์ |

## รายชื่อผู้แทนรัฐ

### ประธาน

* **ต่ง ปี้อู่**
(*รองประธานผู้ปฏิบัติหน้าที่ประธาน*
31 ตุลาคม ค.ศ. 1968 –
24 กุมภาพันธ์ 1972;
*รักษาการประธาน*
24 กุมภาพันธ์ 1972 –
17 มกราคม ค.ศ. 1975)
* **ซ่ง ชิ่งหลิง**
(*รองประธานผู้ปฏิบัติหน้าที่ประธาน*
31 ตุลาคม ค.ศ. 1968 –
24 กุมภาพันธ์ 1972;
*ประธานกิตติมศักดิ์*
16 – 29 พฤษภาคม ค.ศ. 1981)

### ประธานคณะกรรมาธิการสามัญประจำสภาประชาชนแห่งชาติ

* **จู เต๋อ**
(17 มกราคม ค.ศ. 1975 –
6 กรกฎาคม ค.ศ. 1976)
* **ซ่ง ชิ่งหลิง**
(*รักษาการประธาน*
6 กรกฎาคม ค.ศ. 1976 –
5 มีนาคม ค.ศ. 1978)
* **เย่ เจี้ยนอิง**
(5 มีนาคม ค.ศ. 1978 –
18 มิถุนายน ค.ศ. 1983)

### ประธานาธิบดี

* **หลี่ เซียนเนี่ยน**
(18 มิถุนายน ค.ศ. 1983 –
8 เมษายน ค.ศ. 1988)
* **หยาง ช่างคุน**
(8 เมษายน ค.ศ. 1988 –
27 มีนาคม ค.ศ. 1993)
* **เจียง เจ๋อหมิน**
(27 มีนาคม ค.ศ. 1993 –
15 มีนาคม ค.ศ. 2003)
* **หู จิ่นเทา**
(15 มีนาคม ค.ศ. 2003 –
14 มีนาคม ค.ศ. 2013)
* **สี จิ้นผิง**
(14 มีนาคม ค.ศ. 2013 –
ปัจจุบัน)

### สถิติ

| # | ประธานาธิบดี | วันเกิด | อายุเมื่อเข้ารับตำแหน่ง (วาระแรก) | ระยะเวลาดำรงตำแหน่ง (รวม) | อายุเมื่อพ้นจากตำแหน่ง (วาระสุดท้าย) | วันที่เสียชีวิต | อายุ |
| --- | --- | --- | --- | --- | --- | --- | --- |
| 1 | Zedong, Maoเหมา เจ๋อตง | 1893122626 ธันวาคม ค.ศ. 1893(26 ธันวาคม ค.ศ. 1893) | 60 27560 ปี, 275 วัน | 04 2124 ปี, 212 วัน | 64 12264 ปี, 122 วัน | 197609099 กันยายน ค.ศ. 1976 | 30,20782 ปี, 258 วัน |
| 2 | Shaoqi, Liuหลิว เช่าฉี | 1898112424 พฤศจิกายน ค.ศ. 1898(24 พฤจิกายน ค.ศใ 1898) | 60 15460 ปี, 154 วัน | 09 1879 ปี, 187 วัน | 69 34269 ปี, 342 วัน | 1969111212 พฤศจิกายน ค.ศ. 1969 | 25,92070 ปี, 353 วัน |
| ตำแหน่งประธานาธิบดีว่าง |
| *รักษาการ* | Biwu, Dongต่ง ปี้อู่ | 188603055 มีนาคม ค.ศ. 1886(5 มีนาคม ค.ศ. 1886) | 85 35685 ปี, 356 วัน | 02 3272 ปี, 327 วัน | 88 31888 ปี, 318 วัน | 197504022 เมษายน ค.ศ. 1975 | 32,53489 ปี, 28 วัน |
| *กิตติมศักดิ์* | Ching-ling, Soongซ่ง ชิ่งหลิง | 1893012727 มกราคม ค.ศ. 1893(27 มกราคม ค.ศ. 1893) | 83 16188 ปี, 109 วัน | 01 242กิตติมศักดิ์ | –
85 037 | 1981052929 พฤษภาคม ค.ศ. 1981 | 32,26388 ปี, 122 วัน |
| ตำแหน่งประธานาธิบดีถูกยกเลิก |
| 3 | Xiannian, Liหลี่ เซียนเนี่ยน | 1909062323 มิถุนายน ค.ศ. 1909(23 มิถุนายน ค.ศ. 1909) | 73 36073 ปี, 360 วัน | 04 2954 ปี, 295 วัน | 78 29078 ปี, 290 วัน | 1992062121 มิถุนายน ค.ศ. 1992 | 30,31482 ปี, 364 วัน |
| 4 | Shangkun, Yangหยาง ช่างคุน | 190708033 สิงหาคม ค.ศ. 1907(3 สิงหาคม ค.ศ. 1907) | 80 25080 ปี, 250 วัน | 04 3524 ปี, 352 วัน | 85 23685 ปี, 236 วัน | 1998091414 กันยายน ค.ศ. 1998 | 33,28091 ปี, 42 วัน |
| 5 | Zemin, Jiangเจียง เจ๋อหมิน | 1926081717 สิงหาคม ค.ศ. 1926(17 สิงหาคม ค.ศ. 1926) | 66 22266 ปี, 222 วัน | 09 3539 ปี, 353 วัน | 76 21076 ปี, 210 วัน | 2022113030 พฤศจิกายน ค.ศ. 2022 | 35,16996 ปี, 105 วัน |
| 6 | Jintao, Huหู จิ่นเทา | 1942122121 ธันวาคม ค.ศ. 1942(21 ธันวาคม ค.ศ. 1942) | 60 08460 ปี, 84 วัน | 09 3649 ปี, 365 วัน | 70 08470 ปี, 84 วัน | ยังมีชีวิตอยู่ | 30,51983 ปี 203 วัน (ยังมีชีวิตอยู่) |
| 7 | Jinping, Xiสี จิ้นผิง | 1953061515 มิถุนายน ค.ศ. 1953(15 มิถุนายน ค.ศ. 1953) | 59 ปี, 272 วัน | &000000000000486800000012 ปี 240 วัน (อยู่ในวาระ) | อยู่ในวาระ | ยังมีชีวิตอยู่ | 26,69073 ปี 27 วัน (ยังมีชีวิตอยู่) |

## คู่สมรสประธานาธิบดี

ตั้งแต่ประธานาธิบดีคนแรก มีประธานาธิบดีหกคนที่มีคู่สมรสระหว่างดำรงตำแหน่ง คู่สมรสคนปัจจุบันคือเผิง ลี่-ยฺเหวียน ภริยาประธานาธิบดีสี จิ้นผิง

| ลำดับ | รูปภาพ | คู่สมรส | ประธานาธิบดี | วาระ |
| --- | --- | --- | --- | --- |
| 1 |  | เจียง ชิง | เหมา เจ๋อตง | 27 กันยายน ค.ศ. 1954 – 27 เมษายน ค.ศ. 1959 |
| 2 |  | หวัง กวงเหม่ย์ | หลิว เช่าฉี | 27 เมษายน ค.ศ. 1959 – 31 ตุลาคม ค.ศ. 1968 |
| 3 |  | หลิน เจียเหมย์ | หลี่ เซียนเนี่ยน | 18 มิถุนายน ค.ศ. 1983 – 8 เมษายน ค.ศ. 1988 |
|  | *ว่าง* | หยาง ช่างคุน | 8 เมษายน ค.ศ. 1988 – 27 มีนาคม ค.ศ. 1993 |
| 4 |  | หวัง เย่ผิง | เจียง เจ๋อหมิน | 27 มีนาคม ค.ศ. 1993 – 15 มีนาคม ค.ศ. 2003 |
| 5 |  | หลิว หย่งชิง | หู จิ่นเทา | 15 มีนาคม ค.ศ. 2003 – 14 มีนาคม ค.ศ. 2013 |
| 6 |  | เผิง ลี่-ยฺเหวียน | สี จิ้นผิง | 14 มีนาคม ค.ศ. 2013 – ปัจจุบัน |

## ดูเพิ่ม

* รายชื่อประธานาธิบดีสาธารณรัฐประชาชนจีน

## หมายเหตุ

## อ้างอิง

อ้างอิงผิดพลาด: มีป้ายระบุ `<ref>` สำหรับกลุ่มชื่อ "lower-alpha" แต่ไม่พบป้ายระบุ `<references group="lower-alpha"/>` ที่สอดคล้องกัน